ธปท.เผยเศรษฐกิจส.ค.แผ่ว-การบริโภคลด
ธปท.เผยภาวะเศรษฐกิจเดือนส.ค.ปีนี้แผ่วลง เนื่องจากการใช้จ่ายของประชาชนอ่อนแรง และการใช้จ่ายภาครัฐที่น้อยกว่าคาด
30 ก.ย. 2557

ธปท.เผยภาวะเศรษฐกิจเดือนส.ค.ปีนี้แผ่วลง เนื่องจากการใช้จ่ายของประชาชนอ่อนแรง และการใช้จ่ายภาครัฐที่น้อยกว่าคาด 
นางรุ่ง มัลลิกะมาส ผู้อำนวยการอาวุโส สายนโยบายเศรษฐกิจการเงิน ธนาคารแห่งประเทศไทย (ธปท.) กล่าวว่า ภาวะเดือนส.ค.ที่ผ่านมาลดลงเล็กน้อย การบริโภคภาคเอกชนอ่อนแรงลงบ้าง ขยายตัวติดลบ 0.2% เมื่อเทียบกับเดือนก่อนหน้าที่ขยายตีวที่ 1% โดยเฉพาะการใช้จ่ายในหมวดสินค้าไม่คงทนที่เคยเร่งขึ้นไปมากในช่วงก่อนหน้า ส่วนการใช้จ่ายในหมวดสินค้าคงทน อาทิรถยนต์ ฯลฯ โดยรวมยังทรงตัว แต่ในระยะข้างหน้ายังมองว่าการบริโภคยังมีแนวโน้มขยายตัวได้อย่างค่อยเป็นค่อยไป เนื่องจากการจ้างงาน รายได้นอกภาคเกษตร และความเชื่อมั่นยังอยู่ในเกณฑ์ดีมีส่วนช่วยพยุงกำลังซื้อของครัวเรือน
นอกจากนี้แรงกระตุ้นเศรษฐกิจจากการใช้จ่ายภาครัฐยังแผ่วลง โดยเฉพาะในหมดการลงทุนภาครัฐที่ทำได้ค่อนข้างช้า ส่วนการส่งออกสินค้าหดตัวตามปุปสงค์ต่างประเทศที่อ่อนแอลงในหลายตลาด โดยเฉพาะในหมวดการส่งออกสินค้าอุตสาหกรรม ส่วนส่งออกอิเล็กทรอนิกส์ไทยยังขยายตัวได้น้อยกว่าคู่แข่งแม่ตลาดอิเล็กทรอนิกส์โลกจะอยู่ในวัฏจักรขาขึ้น ซึ่งปัจจัยเหล่านี้มีส่วนทำให้การส่งออกไทยโดยรวมฟื้นตัวช้ากว่าประเทศอื่น
“สรุปแล้วโดยรวมทิศทางเศรษฐกิจกำลังฟื้นตัว แต่ในช่วงที่ฟื้นตัวอาจจะดูอ่อนแอไปบ้าง จากการใช้จ่ายภาคเอกชนและใช้จ่ายรัฐไม่ดีอย่างคาด มันแผ่วลง ซึ่งอาจจะเป็นปัจจัยให้การฟื้นตัวทางเศรษฐกิจที่ฟื้นแบบที่เคยคาดไว้ในลักษระรูปตัววี (V Shape)อาจจะไม่ดีตามที่เคยคาดไว้ เพราะปัจจัยบางส่วนหมดไป ด้านเสถียรภาพโดยรวมอยู่ในเกณฑ์ดี โดยเงินเฟ้อทั่วไปชะลงต่อเนื่อง 3 เดือน นับจากมิ.ย.มาถึงเดือนส.ค. อยู่ที่ 2.35%, 2.16% และ 2.09% ตามลำดับ จากราคาอาหารสดและเชื้อเพลงที่ลดลง ขณะที่เงินสำรองประเทศสูง ดุลบัญชีเดินสะพัดเกินดุล ส่วนเงินทุนจะไหลออกบ้างก็ไม่น่าห่วง อย่างไรก็ดี ธปท.ยังมองเศรษฐกิจปีนี้นี้โตที่ระดับ 1.5% แต่ยอมรับว่ามีโอกาสต่ำกว่าที่คาด”นางรุ่งกล่าว